A BIZOTTSÁG 1150/2009/EK RENDELETE
(2009. november 10.)
az 1564/2005/EK rendeletnek a közbeszerzési eljárások keretében megjelenő hirdetmények közzétételére használandó hirdetményminták tekintetében a 89/665/EGK és a 92/13/EGK tanácsi irányelvekkel összhangban történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az árubeszerzésre és az építési beruházásra irányuló közbeszerzési szerződések odaítélésével kapcsolatos jogorvoslati eljárás alkalmazására vonatkozó törvényi, rendeleti és közigazgatási rendelkezések összehangolásáról szóló, 1989. december 21-i 89/665/EGK tanács irányelvre (1) és különösen annak 3a. cikkére,
tekintettel a vízügyi, energiaipari, fuvarozási és távközlési ágazatokban működő vállalkozások beszerzési eljárásairól szóló közösségi szabályok alkalmazására vonatkozó törvényi, rendeleti és közigazgatási rendelkezések összehangolásáról szóló, 1992. február 25-i 92/13/EGK tanácsi irányelvre (2) és különösen annak 3a. cikkére,
tekintettel a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló, 2004. március 31-i 2004/17/EK európai parlamenti és tanácsi irányelvre (3) és különösen annak 44. cikke (1) bekezdésére,
tekintettel az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelvre (4) és különösen annak 36. cikke (1) bekezdésére,
a közbeszerzési tanácsadó bizottsággal való konzultációt követően,
mivel:
(1)
A 2007/66/EK európai parlamenti és tanácsi irányelvvel (5) módosított 89/665/EGK és 92/13/EGK rendelet alapján azokban az esetekben, amikor az ajánlatkérő a 2004/17/EK, illetve a 2004/18/EK irányelvvel összhangban a szerződés odaítéléséről szóló hirdetményt tett közzé anélkül, hogy a közbeszerzési eljárás megindításáról előzetesen hirdetményt tett volna közzé, a tagállamoknak lehetőségük van csökkenteni a közbeszerzési szerződések érvénytelenítésének kezdeményezésére rendelkezésre álló határidőt, feltéve, hogy a szerződés odaítéléséről szóló hirdetmény tartalmazza annak a döntésnek az indokolását, amely alapján a szerződést a közbeszerzési eljárást megindító közlemény előzetes, az Európai Unió Hivatalos Lapjában való közzététele nélkül ítélik oda.
(2)
A szerződés odaítéléséről szóló hirdetmények hirdetménymintáit a 2004/17/EK és a 2004/18/EK európai parlamenti és tanácsi irányelveknek megfelelő, közbeszerzési eljárások keretében megjelenő hirdetmények közzétételére használandó szabványos űrlapok létrehozásáról szóló, 2005. szeptember 7-i 1564/2005/EK bizottsági rendelet (6) III. és VI. melléklete tartalmazza. A 2007/66/EK irányelvvel módosított 89/665/EGK és a 92/13/EGK irányelvnek maradéktalan érvényesülése érdekében az említett hirdetménymintákat ki kell igazítani, hogy az ajánlatkérők szerepeltethessék rajtuk a 89/665/EGK és a 92/13/EGK irányelv 2f. cikkében említett indokolást.
(3)
A 89/665/EGK és a 92/13/EGK irányelv rendelkezik az önkéntes előzetes átláthatóságra vonatkozó hirdetményről, amellyel önkéntes alapon biztosítható az átláthatóság a szerződéskötést megelőzően. Ehhez a hirdetményhez is szükséges hirdetménymintát létrehozni.
(4)
A 1564/2005/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1564/2005/EK rendelet a következőképpen módosul:
1.
A cím helyébe a következő szöveg lép:
2.
Az első bevezető hivatkozást követően a szöveg az alábbi jogalapokkal egészül ki:
„tekintettel az árubeszerzésre és az építési beruházásra irányuló közbeszerzési szerződések odaítélésével kapcsolatos jogorvoslati eljárás alkalmazására vonatkozó törvényi, rendeleti és közigazgatási rendelkezések összehangolásáról szóló, 1989. december 21-i 89/665/EGK tanács irányelvre (7) és különösen annak 3a. cikkére,
tekintettel, a vízügyi, energiaipari, fuvarozási és távközlési ágazatokban működő vállalkozások beszerzési eljárásairól szóló közösségi szabályok alkalmazására vonatkozó törvényi, rendeleti és közigazgatási rendelkezések összehangolásáról szóló, 1992. február 25-i 92/13/EGK tanácsi irányelvre (8) és különösen annak 3a. cikkére,
3.
A szöveg a következő 2a. cikkel egészül ki:
„2a. cikk
Az ajánlatkérők a 89/665/EGK és a 92/13/EGK irányelv 3a. cikkében említett hirdetménynek az Európai Unió Hivatalos Lapjában való közzétételekor a 2007/66/EK európai parlamenti és tanácsi irányelvet (9) az adott tagállam jogába átültető jogszabályok hatálybalépésétől, de legkésőbb 2009. december 21-től az ezen rendelet XIV. mellékletében meghatározott hirdetménymintákat használják.
4.
A III. melléklet helyébe e rendelet I. mellékletének szövege lép.
5.
A VI. melléklet helyébe e rendelet II. mellékletének szövege lép.
6.
E rendelet III. melléklete XIV. mellékletként egészíti ki a szöveget.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. november 10-én.